Document ID: 32015R0399

REGOLAMENT TAL-KUMMISSJONI (UE) 2015/399
tal-25 ta' Frar 2015
li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwu għall-1,4-dimetilnaftalen, il-benfurakarb, il-karbofuran, il-karbosulfan, l-etefon, il-fenamidon, il-fenvalerat, il-feneżamid, il-furatijokarb, l-imażapir, il-malatijon, il-pikossistrobin, l-ispirotetramat, it-tepralossidim u t-triflossitrobin f'ċerti prodotti jew fuqhom
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a) u l-Artikolu 49(2) tiegħu,
Billi:
(1)
Il-livelli massimi ta' residwu (MRLs) għall-etefon, il-fenvalerat, il-pikossistrobin u t-tepralossidim ġew stipulati fl-Anness II tar-Regolament (KE) Nru 396/2005. L-MRLs għall-karbofuran, il-karbosulfan, il-fenamidon, il-feneżamid u t-triflossitrobin ġew stipulati fl-Anness II u fil-Parti B tal-Anness III tar-Regolament (KE) Nru 396/2005. Għall-malatijon u l-ispirotetramat l-MRLs ġew stipulati fil-Parti A tal-Anness III tar-Regolament (KE) Nru 396/2005. Għall-benfurakarb u l-furatijokarb l-MRLs ġew stipulati fl-Anness V tar-Regolament (KE) Nru 396/2005. Fir-rigward tal-1,4-dimetilnaftalen u l-imażapir, ma ġie stabbilit l-ebda MRL speċifiku f'dawn l-Annessi u lanqas ma ġew inklużi s-sustanzi fl-Anness IV ta' dak ir-Regolament, għalhekk japplika l-valur awtomatiku ta' 0,01 mg/kg.
(2)
Fil-kuntest ta' proċedura għall-awtorizzazzjoni tal-użu ta' prodott għall-protezzjoni tal-pjanti li jkun fih is-sustanza attiva 1,4-dimetilnaftalen fuq il-patata, tressqet applikazzjoni skont l-Artikolu 6(1) tar-Regolament (KE) Nru 396/2005 biex jiġi modifikat l-MRL eżistenti.
(3)
Fir-rigward tal-esfenvalerat, tressqet applikazzjoni ta' dan it-tip għall-bżar, il-brokkoli u l-ħass. Fir-rigward tal-etefon, tressqet applikazzjoni biex jiġu modifikati l-MRLs eżistenti għaż-żebbuġ tal-mejda. Fir-rigward tal-feneżamid, tressqet applikazzjoni ta' dan it-tip għar-riħan blu, il-cranberries, il-gooseberries u l-għanżalor. Fir-rigward tal-malatijon, tressqet applikazzjoni ta' dan it-tip għall-frott taċ-ċitru, il-frawli u l-ħass. Fir-rigward tal-pikossistrobin, tressqet applikazzjoni ta' dan it-tip għall-pitrava zokkrija. Fir-rigward tal-pikossistrobin, tressqet applikazzjoni ta' dan it-tip għaż-żebbuġ għall-produzzjoni taż-żejt. Fir-rigward tal-ispirotetramat, tressqet applikazzjoni bħal din għall-artiċoks ta' Ġerusalem u r-ravanell. Fir-rigward tat-tepralossidim, tressqet applikazzjoni ta' dan it-tip għall-frott tal-kannamiela.
(4)
Skont l-Artikolu 6(2) u (4) tar-Regolament (KE) Nru 396/2005, tressqet applikazzjoni għall-fenamidon użat fil-ħxejjex tal-għeruq u t-tuberi bin-numru tal-kodiċi 0213000, ħxejjex tal-basla, tadam, bżar, bżar aħmar (chili peppers), brunġiel, brokkoli, kaboċċa Ċiniża, ħass u pjanti oħra tal-insalata, spinaċi u weraq simili, ħwawar, kardun, karfus, bużbież u rabarbru. L-applikant jisħaq li l-użi awtorizzati ta' dik is-sustanza fuq għelejjel bħal dawn fl-Istati Uniti jwasslu għal residwi ogħla minn dawk stabbiliti għall-MRLs indikati fir-Regolament (KE) Nru 396/2005, u li jeħtieġ li jkun hemm MRLs ogħla sabiex jiġu evitati l-ostakli kummerċjali għall-importazzjoni ta' dawk l-għelejjel.
(5)
Fir-rigward tal-imażapir, tressqet applikazzjoni biex jiġu modifikati l-MRLs eżistenti fuq il-fażola tas-sojja, l-għads, iż-żerriegħa tal-ġirasol, in-nevew u ż-żerriegħa tal-mustarda ġenetikament modifikati. L-applikant jisħaq li l-użi awtorizzati ta' dik is-sustanza fuq għelejjel bħal dawn fl-Arġentina, il-Brażil u l-Kanada jwasslu għal residwi ogħla minn dawk stabbiliti għall-MRLs indikati fir-Regolament (KE) Nru 396/2005, u li jeħtieġ li jkun hemm MRLs ogħla sabiex jiġu evitati l-ostakli kummerċjali għall-importazzjoni ta' dawk l-għelejjel. Fir-rigward tal-malatijon, tressqet applikazzjoni ta' dan it-tip għat-tuffieħ, il-lanġas u l-għanbaqar. L-applikant jisħaq li l-użi awtorizzati ta' dik is-sustanza fuq għelejjel bħal dawn fl-Arġentina, iċ-Ċilì u l-Afrika t'Isfel iwasslu għal residwi ogħla minn dawk stabbiliti għall-MRLs indikati fir-Regolament (KE) Nru 396/2005, u li jeħtieġ li jkun hemm MRLs ogħla sabiex jiġu evitati l-ostakli kummerċjali għall-importazzjoni ta' dawk l-għelejjel.
(6)
Skont l-Artikolu 8 tar-Regolament (KE) Nru 396/2005 dawn l-applikazzjonijiet ġew evalwati mill-Istati Membri kkonċernati u r-rapporti ta' evalwazzjoni ntbagħtu lill-Kummissjoni.
(7)
L-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, ivvalutat l-applikazzjonijiet u r-rapporti ta' evalwazzjoni, eżaminat b'mod partikolari r-riskji għall-konsumatur u, fejn rilevanti, għall-annimali, u tat opinjonijiet motivati dwar l-MRLs proposti (2). L-Awtorità għaddiet dawn l-opinjonijiet lill-Kummissjoni u lill-Istati Membri, u għamlithom disponibbli għall-pubbliku.
(8)
Fl-opinjoni motivata tagħha, l-Awtorità kkonkludiet li d-dejta ppreżentata ma kinitx biżżejjed biex jiġu stabbiliti l-MRLs il-ġodda għall-użu tal-malatijon fuq it-tuffieħ, il-lanġas, l-għanbaqar u l-frawli. Għalhekk, l-MRLs eżistenti ma għandhomx jiġu modifikati.
(9)
Il-Kummissjoni ġiet infurmata mill-Assoċjazzjoni Ewropea tal-Ħwawar li għadd sinifikanti ta' lottijiet ta' faqqiegħ abjad imnixxef importat miċ-Ċina jinkludu livelli ta' residwu tal-karbofuran ogħla minn 0,1 mg/kg. Skont l-Artikolu 43 tar-Regolament (KE) Nru 396/2005, il-Kummissjoni talbet lill-Awtorità biex tevalwa l-informazzjoni għall-fini tal-istabbiliment ta' tolleranza tal-importazzjoni għall-faqqiegħ ikkultivat. B'mod parallel, il-Kummissjoni talbet lill-Awtorità biex tirrevedi l-MRLs eżistenti kollha għall-insettiċidi karbofuran, karbosulfan, benfurakarb u furatijokarb tal-grupp N-metil-karbamat, inklużi l-MRLs stabbiliti mill-Kummissjoni tal-CODEX Alimentarius (CXLs) li ġew implimentati b'dak ir-Regolament.
(10)
Fl-opinjoni motivata tagħha tat-3 ta' Frar 2014 (3), l-Awtorità rrakkomandat li l-MRL għall-karbofuran fil-faqqiegħ frisk ikkultivat jinżamm fil-limitu attwali ta' determinazzjoni (LOD) ta' 0,01 mg/kg, peress li valuri ogħla jistgħu jkunu ta' tħassib kbir għall-konsum mill-konsumatur. Barra minn hekk, l-Awtorità rrakkomandat li jitħassru l-MRLs stabbiliti għall-karbofuran u l-karbosulfan fuq il-mandolin, il-larinġ, il-ġirasol, in-nevew u l-ħwawar li jikkorrispondu għall-Kummissjoni tal-CODEX Alimentarius. Fir-rigward tal-karbofuran, fid-dawl tal-valuri tossikoloġiċi baxxi ta' referenza tiegħu, l-Awtorità rrakkomandat li l-MRLs jiġu stabbiliti taħt il-limitu attwali ta' determinazzjoni għall-prodotti li jikkontribwixxu b'mod sinifikanti għad-dieta tal-konsumaturi.
(11)
Il-Kummissjoni kkonsultat mal-laboratorji ta' referenza tal-Unjoni Ewropea li pprovdew evidenza li matul il-proċess analatiku, il-karbosulfan, il-benfurakarb u l-furatijokarb huma parzjalment konvertiti f'karbofuran. Għalhekk, huwa xieraq li tiġi stabbilita definizzjoni komuni ta' residwu għall-komponenti tal-N-metil karbamat. Barra minn hekk, il-laboratorji ta' referenza tal-Unjoni Ewropea kkonkludew li għal ċerti prodotti, l-iżvilupp tekniku jippermetti li jiġu stabbiliti limiti ta' determinazzjoni aktar baxxi.
(12)
Abbażi tal-opinjonijiet motivati tal-Awtorità u, filwaqt li jitqiesu l-fatturi rilevanti tas-suġġett li qiegħed jiġi analizzat, il-modifiki xierqa għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(13)
Is-sħab kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ fir-rigward tal-MRLs il-ġodda u ġew ikkunsidrati l-kummenti tagħhom.
(14)
Għalhekk, ir-Regolament (KE) Nru 396/2005 għandu jiġi emendat skont dan.
(15)
Sabiex ikunu permessi l-kummerċjalizzazzjoni, l-ipproċessar u l-konsum normali tal-prodotti, dan ir-Regolament għandu jistipula arranġament tranżizzjonali għall-prodotti li ġew prodotti legalment qabel il-modifika tal-MRLs u li għalihom l-informazzjoni turi li kien hemm livell għoli ta' protezzjoni tal-konsumaturi.
(16)
Għandu jgħaddi perjodu raġonevoli ta' żmien qabel ma jsiru applikabbli l-MRLs modifikati biex lill-Istati Membri u lill-partijiet interessati jingħatalhom żmien biżżejjed biex iħejju ruħhom sabiex jissodisfaw ir-rekwiżiti l-ġodda li jirriżultaw mill-modifiki tal-MRLs.
(17)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DAN IR-REGOLAMENT:
Artikolu 1
L-Annessi II, III u V tar-Regolament (KE) Nru 396/2005 huma emendati skont l-Anness ta' dan ir-Regolament.
Artikolu 2
Ir-Regolament (KE) Nru 396/2005 kif kien qabel ma ġie emendat permezz ta' dan ir-Regolament għandu jibqa' japplika għall-prodotti li ġew prodotti legalment qabel it-3 ta' Ottubru 2015.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mit-3 ta' Ottubru 2015 fir-rigward tal-MRLs għall-benfurakarb, il-karbofuran, il-karbosulfan u l-furatijokarb.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta' Frar 2015.

Labels: 1
17
20
0
3
6